১১১ বছর বয়সে প্রয়াত হলেন কর্নাটকের সিদ্দাগঙ্গা মঠের গুরু শিবকুমার স্বামী। তাঁকে ‘চলন্ত ঈশ্বর’ বলতেন ভক্তরা। আগামী তিন দিন শোক পালিত হবে কর্নাটকে। মঙ্গলবার সারা রাজ্যে ছুটি ঘোষণা করেছেন কর্নাটকের মুখ্যমন্ত্রী এইচডি কুমারস্বামী। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, গত ৮ ডিসেম্বর থেকেই তাঁর শারীরিক অবস্থার অবনতি হতে শুরু করে। ফুসফুসের সংক্রমণের কারণে তার আগেই হাসপাতালে ভর্তি হয়েছিলেন বর্ষীয়ান স্বামীজি। 
তাঁর প্রয়াণে শোকপ্রকাশ করেছেন প্রধানমন্ত্রী নরেন্দ্র মোদী। তিনি তাঁর টুইটার হ্যান্ডলে একাধিক ছবি পোস্ট করেন স্বামীজির। তিনি লেখেন, প্রয়াত স্বামীজি মানুষের জন্য বাঁচতেন। বিশেষ করে গরিব ও দুর্বল মানুষদের জন্য। দারিদ্র, খিদে ও সামাজিক অবিচারের বিরুদ্ধে তাঁর সারা জীবনের সংগ্রামকে কুর্নিশ করেছেন মোদী। 
প্রধানমন্ত্রী ছাড়াও স্বামীজির মৃত্যুতে শোকপ্রকাশ করেছেন কংগ্রেস সভাপতি রাহুল গাঁধী-সহ আরও বিশিষ্ট ব্যক্তিবর্গ।